الهيلينستيه Hellenicism حضاره و ثقافه قامت فى زمن و بعد الاسكندر الاكبر فى منطقة البحر المتوسط و الشرق الاوسط. عصر الاسكندر الاكبر كان مرحله انتقال مهمه فى تاريخ الحضاره الانسانيه. الاسكندر ما اكتفاش بتأسيس امبراطوريه و ازالة الحدود السياسيه بين الشعوب و لكن حاول كمان مزج الثقافات، فظهرت حضاره امتزجت فيها العناصر الثقافيه اليونانيه بعناصر الثقافات الشرقيه ، المزيج ده اتسمى الحضاره أو الثقافه الهيلينستيه. بعد ما مات الاسكندر اتقسمت امبراطوريته على تلاته من قواده عملوا تلت ممالك جديده : المملكه البطلميه فى مصر و المملكه السلوقيه فى الشام و مملكة انتيجونوس فى مقدونيا. الممالك التلاته دول شافوا ظهور الحضاره الجديده اللى اتبلورت فى مراكز مهمه زى اسكندريه و جزيرة رودس و انطاكيا. اسكندريه فى مصر كانت اهم مراكز الحضاره الهيلينستيه. اتأسست مدارس فنيه فى المراكز الهيلينستيه و كان كل مركز ليه سيماته و مميزاته الخاصه بيه مع وجود صلات و سيمات مشتركه كتيره. فى اسكندريه لانها فى دوله عريقه فى الثقافه ، و بسبب الاتصال القديم بين الحضاره المصريه و الحضاره اليونانيه الجو كان مهيأ لتقبل الحضاره اليونانيه و دمجها فى الحضاره المصريه. ازدهرت الحضاره الهيلينستيه لغاية القرن واحد قبل الميلاد. الهيلينستيه مش الهيلينيه اللى هى حضارة و ثقافة اليونانيين القديمه اللى مهدت لقيام الحضاره الهيلينستيه.